徐提幹爲沈運使種竹於上饒新居昭禮有詩蕃同作
作者：趙蕃
朝代：宋

paragraphs: 玉谿佳山水，不減閬州南。
新居助幽深，所欠萬竹參。
徐郎亦好事，知公幽趣耽。
過溪買龍雛，雲根破烟嵐。
地形擇便宜，土壤泉亦甘。
春雷一番筍，要戒園翁饞。
鄰里約來往，要須開徑三。
風月無常主，平分未爲貪。
定有王子猷，造門不輿藍。
嘯詠忘主賓，用意端不凡。
政爾功名迫，此事未易譚。
待公幅巾歸，我亦脫青衫。